Jane Heitmann (V), 2014-04-29:
Jeg synes sådan set ikke, at det her er et spørgsmål om at straffe.
Jeg synes i virkeligheden, det her handler om, hvordan man bedst hjælper syge mennesker.
Og jeg synes sådan set, det er en lille smule løjerligt at høre ordføreren stå her på Folketingets talerstol og ligesom, hvad skal man sige, flage for det synspunkt, at man rent faktisk hjælper syge mennesker ved at opfordre dem til at selvmedicinere sig med stoffer, som vi potentielt ved er farlige; som vi potentielt ved er giftige; som vi potentielt ved kan give dem psykoser og kan give dem alle mulige andre problemer.
Mener ordføreren, hånden på hjertet, at det her er en respektfuld måde at hjælpe syge mennesker på, altså ved at anbefale dem at selvmedicinere sig med farlige, euforiserende stoffer, fuldstændig ukontrollabelt?
I dag behandler vi beslutningsforslaget B 84 med titlen »Forslag til folketingsbeslutning om medicinsk cannabis«, fremsat af Enhedslisten.
For god ordens skyld skal jeg gøre opmærksom på, at jeg også taler på vegne af Det Konservative Folkeparti.
Jeg vil gerne indledningsvis gøre det klart, at Venstre ikke kan støtte forslaget.
Det er en glidebane, fordi Enhedslisten ønsker at legalisere dyrkningen af cannabis til eget medicinsk brug.
Det er et helt forkert signal at sende at legalisere et euforiserende stof, som vi positivt ved har en lang række skadelige virkninger og bivirkninger.
For os i Venstre er det væsentligt, at der ikke er videnskabelig evidens for, at dyrkningen af cannabis til eget medicinsk forbrug har en dokumenteret helbredende eller lindrende effekt.
Sundhedsstyrelsen fraråder på det kraftigste, at man dyrker cannabis til eget brug, bl.a. fordi risikoen for uensartede produkter er for stor og indholdet af de aktive stoffer i cannabis vil være svingende.
Hvis vi skeler lidt til, hvordan andre lande har håndteret problematikken, kan vi konstatere, at i Norge og Sverige og Finland er medicinsk cannabis ikke tilladt.
Virksomheden, som fremstiller disse produkter, fremhæver i sin information, at der ikke ligger større klinisk forskning bag produkterne, men alene resultater af observationer af individuelle læger og patienter, der oplever gode resultater og ikke for mange bivirkninger.
I Venstre deler vi altså Sundhedsstyrelsens anbefalinger.
Enhedslisten har tidligere bragt emnet medicinsk cannabis på banen, bl.a. i 2003 med B 92, forslag til folketingsbeslutning om frigivelse af hash til medicinsk brug.
Der er uden tvivl syge mennesker, som profiterer af behandling med aktive stoffer udvundet af cannabis, og derfor støttede vi også tilbage i 2003 sammen med resten af Folketinget at udvide diagnosegruppen for behandling med produktet Marinol til også at omfatte sklerosepatienter.
Men der er lang vej fra kontrolleret medicinsk fremstilling til hjemmedyrkning af euforiserende stoffer, som ved længere tids anvendelse kan have vidtgående sundhedsmæssige konsekvenser som f.eks. rygerlunger, nedsat intellektuel og praktisk funktionsevne, forringet hukommelse og ikke mindst risiko for psykisk sygdom.
Alene de sidste 6 år er antallet af hashpsykoser blandt vores unge mennesker steget eksplosivt.
I tre ud af fem regioner er tallet faktisk tredoblet siden 2008.
I næste måned har jeg indkaldt både sundhedsministeren og undervisningsministeren i samråd om, hvordan vi håndterer udviklingen, og jeg vil gerne her opfordre alle i salen til at deltage.